Kanadan neljäs perättäinen jääkiekon miesten MM-finaalipaikka jäi haaveeksi Kööpenhaminassa, kun Sveitsi kunnostautui toisessa välierässä 3-2 (1-0,1-1,1-1) -voitolla. Sveitsi, joka oli edellisen kerran MM-loppuottelussa vuonna 2013, kohtaa Tre Kronorin turnauksen finaalihuipennuksessa, joka alkaa sunnuntaina klo 21.15.

Sveitsi oli ensimmäisessä erässä oman pelaamisensa "ytimessä", kun taas Kanadan tekeminen jäi puolitiehen. Ansaitusti alppimaa pääsi tauolle 1-0-johdossa, kun HC Berniä edustava Tristan Scherwey polki vauhtiin omalta siniviivalta ja laukoi kanadalaispakin jaloista avausmaalin takanurkkaan ajassa 18.41.

Kakkoserässä Kanada pääsi paremmin peliin mukaan, mutta erässä 17 kutia pysäyttänyt Leonardo Genoni onnistui Sveitsin maalilla. Bo Horvat toi Kanadan 1-1:een lähes identtisellä vedolla, mitä Scherwey esitti avauserässä. Vaahteralehtisten iloa kesti vain reilut kaksi minuuttia. Sveitsin toinen ylivoima ottelussa tuotti komean 2-1-osuman, jonka sai maalin edestä kiskoa tyhjään verkkoon HC Luganon Gregory Hofmann. Kevin Fiala ja Sven Andrighetto pelasivat Kanadan alivoimanelikon tilanteessa sille kuuluisalle kebab-kioskille.

Sveitsi puolusti fiksusti johtoaan ja näytti erikoistilanteissa myös suuruutensa. Joukkue otti mittelössä vain yhden jäähyn ja latoi kolmesta saamastaan ylivoimasta hirmuprosentilla kaksi maalia! Adrighetton ylivoimalaukaus painui Gaetan Haasin kautta Kanadan reppuun. Kolmannen erän alussa, ajassa 44.14 syntynyt 3-1-osuma antoi Sveitsille lisää hengistystilaa lopun puolustustaisteluun. Colton Parayko nosti Kanadan 2-3:een ilman maalivahtia pelattaessa ajassa 57.53, mutta se ei riittänyt.

Sveitsin "kaikkien aikojen MM-miehistö" jahtaa sunnuntaina Ruotsia vastaan historiallista temppua, sillä alppimaa ei ole vielä koskaan voittanut maailmanmestaruutta.